DA dien strafregtelike klag teen ANC in Tshwane inDemokratiese Alliansie Die Demokratiese Alliansie (DA) het Maandag ŉ klag van bedrog teen die leiers van die ANC-koukus in die Tshwane-metro aanhangig gemaak, nadat dié leiers glo raadslede se handtekeninge vervals het. Die klag is by die Brooklyn-polisiekantoor ingedien. Volgens die DA-adjunkhoofsweep in Tshwane, Mpho Mehlape-Zimu, het raadslede van die Tshwane-metro die speaker probeer dwing om ŉ raadsvergadering te belê deur middel van ŉ petisie wat oënskynlik deur al die lede onderteken is. Ná ŉ noukeurige interne ondersoek deur die DA en die speaker se kantoor blyk dit egter dat sommige van dié handtekeninge vervals is. “Ons weet van minstens sewe handtekeninge wat vervals is en daarom het ons besluit om die polisie te nader om ŉ saak van bedrog teen die ANC-koukus in die Tshwane-metro te ondersoek,” sê Mehlape-Zimu. “Volgens die raad se bepalings en reëls moet raadslede op ŉ eerlike en deursigtige wyse optree tot voordeel van die stad en sy inwoners. As openbare verteenwoordigers moet ons ŉ voorbeeld stel vir die publiek.” Die DA versoek dat dié beweerde bedrog nie geïgnoreer moet word nie, maar ten volle ondersoek word. “Oortredings soos dié moet gestraf word. Die polisie moenie wegskram daarvan nie. Ons sal die saak bly opvolg,” sê Mehlape-Zimu. Volgens Mehlape-Zimu gaan die DA aanhou veg vir geregtigheid. “Ons sal voortgaan om ons eties hoë grondslag te handhaaf en die regte van die inwoners van Tshwane te beskerm.”